
СТОЛИЧЕН КУКЛЕН ТЕАТЪР ПУСКА БЕЗПЛАТНИ ПРЕДСТАВЛЕНИЯ ЗА ДЕЦА
Инициативата е част от кампанията „Седмица на бащата”

Безплатни представления за всички деца на 22 и 23 ноември (събота и неделя) ще има в Столичния куклен театър. Условието е да са придружени САМО от татковците си, които ще плащат билет на стойност 5 или 6 лв. в зависимост от местата. 

Инициативата е част от Кампанията „Да бъдеш баща”, зад която застава Фондация „Лале” и 10 граждански организации. Целта е да се постави фокус върху ползите от активното участие на татковците в живота на децата и семейството и изграждането на една среда без насилие и пълноценно развитие на детето.

Затова през уикенда, Столичният куклен театър предоставя на всички бащи една чудесна възможност за позитивно, активно и ангажирано участие в живота на техните деца. Промоцията за татковци и малчугани е валидна и за двата салона на театъра – на ул. „Генерал Гурко” 14 и бул. „Янко Сакъзов” 19. 

По време на кампанията, малките зрители и татковците им ще могат да гледат представленията: „Котаракът в чизми”, „Приказка за елфи”, „Принцесите и Змеят” и „За граховото зърно и една принцеса”.

